ખાડિયામાં રાજકારણનું નામ આવે એટલે અશોક ભટ્ટનું નામ આવે. જેમણે પાંચ દાયકાથી વધુ સમય સુધી આ વિસ્તારમાં રાજ કર્યું અને જીવનપર્યંત આ વિસ્તારના ધારાસભ્ય પણ રહ્યા. તેમના પુત્ર ભુષણ ભટ્ટ પણ કોર્પોરેટર તરીકે ચુંટાઇ આવતા હતા. આમ ભટ્ટ પરિવારનો દબદબો હતો. પરંતુ, 2010માં અશોક ભટ્ટના અવસાન અને ત્યારબાદ તેમના પુત્ર ભૂષણ ભટ્ટ ધારાસભ્ય બનતા હવે તેમના પરિવારના કોઇ સભ્યને સ્થાનિક સ્વરાજ્યની ચૂંટણીની ટિકિટ મળી નથી. આથી ખાડિયા પોલીસ ચોકી પાસે જામતી રંગતમાં આ વખતે ભટ્ટ પરિવારનો દબદબો નથી. તેમના સમર્થકો પણ હવે અન્ય ધંધામાં જોતરાઇ ગયા છે. આમ પહેલી વખત એવું બન્યુ છે કે, ભટ્ટ પરિવારની ઉમેદવારી અને સમર્થકોના ઉત્સાહ સિવાય ચૂંટણી યોજાઇ રહી છે. કદાચિત, આ કારણે ખાડિયામાં ચૂંટણી પ્રચાર સુસ્ત જણાય છે.